Fuqarolar yig‘ini huzuridagi “Ota-onalar universiteti”ning asosiy vazifasi belgilandi

Fuqarolar yig‘ini huzuridagi “Ota-onalar universiteti” jamoatchilik tuzilmasi faoliyatini yanada takomillashtirish to‘g‘risidagi hukumat qarori qabul qilindi. Bu haqda “Huquqiy axborot” kanali xabar bermoqda. 
Qaror bilan fuqarolar yig‘ini huzuridagi “Ota-onalar universiteti” jamoatchilik tuzilmasi to‘g‘risidagi nizom tasdiqlandi.
Nizomga ko‘ra, universitetning asosiy vazifasi, jumladan farzand tarbiyasiga yetarli e'tibor bermayotgan ota-onalar bilan ishlash, fuqarolar yig‘inidagi oilalarda ijtimoiy-ma'naviy muhit barqarorligiga salbiy ta'sir ko‘rsatuvchi holatlarning oldini olish hisoblandi.
Universitet tarkibi 10-15 nafar a'zodan iborat tarkibda ovoz berish yo‘li bilan shakllantiriladi.
Har yili Xotin-qizlar qo‘mitasi tomonidan o‘tkaziladigan “Eng namunali xotin-qizlar bilan ishlash va oilalarda ma'naviy-axloqiy qadriyatlarni mustahkamlash bo‘yicha mutaxassis” ko‘rik-tanlovi doirasida namunali faoliyat olib borayotgan “Ota-onalar universiteti” jamoatchilik tuzilmasi rahbarlari va a'zolarini rag‘batlantirish bo‘yicha alohida nominatsiyalar joriy etiladi.